stanford-oval/wikipedia huggingface dataset:
Täällä alkaa seikkailu
Arviot

Aikalaiskriitikkojen arviot ovat ristiriitaisia. Sama asia nähdään niin myönteisenä kuin kielteisenäkin ominaisuutena. Paula Talaskiven mukaan elokuva on "alakuloinen, lähes apeasti surumielinen ja kaunis", Martti Savo taas piti sitä "haaleana, pitkistyttävänä ja 'antonionimaisena'".
Televisioesitysten yhteydessä eräässä kritiikissä paheksutaan elokuvan nimeä, sillä seikkailua siitä ei arvioijan mukaan löydy. Myös tekotaiteelliseksi kohellukseksi luonnehditun elokuvan dialogi mainitaan surkeaksi. Toinen kriitikko kuitenkin näkee elokuvan Donnerin parhaana ohjaustyönä, joka kuvaa edustavasti myös aikakauden Helsinkiä.
Näyttelijät

| 0 | 1 | 2 |
| --- | --- | --- |
|  Harriet Andersson  | … |  ruotsalainen muotisuunnittelija Anne Englund   |
|  Matti Oravisto  | … |  arkkitehti Toivo Pajunen   |
|  Göran Cederberg  | … |  arkkitehti Stig Gustavsson   |
|  Claude Titre  | … |  Jacques, ranskalainen liikemies   |
|  Tea Ista  | … |  muotisuunnittelija   |
|  Sakari Jurkka  | … |  rakennusmestari   |
|  Tauno Majuri  | … |  professori Ståhlberg, lääkäri   |
|  Senni Nieminen  | … |  vanha työläisnainen   |
|  May-Britt Seitava  | … |  Eila, nuori nainen   |
|  Pehr-Olof Sirén  | … |  kalastaja   |
|  Matti Lehtelä  | … |  nuhruinen mies Kaivopuistossa   |
|  Cyril Szalkiewicz  | … |  mies kutsuilla   |
|  Seija Siikamäki  | … |  Maija   |
|  Anneli Kangas  | … |  mannekiini   |
|  Anna-Liisa Ruotsi  | … |  mannekiini   |
|  Tauno Söder  | … |  rakennusmestari   |
|  Ulla Eklund  | … |  Toivo Pajusen sihteeri   |
|  Kuuno Honkonen  | … |  kansanedustaja Kalle Pajunen, Toivon velipuoli   |
|  Hannes Veivo  | … |  Vilhelmi   |
|  Auvo Nuotio  | … |  komisario   |
|  Sylva Rossi  | … |  kalastajan vaimo   |
Palkinnot ja tunnustukset

Valtion elokuvapalkinto
Jussit:
käsikirjoituksesta (Jörn Donner)
naissivuosasta (Senni Nieminen)
Aiheesta muualla

Täällä alkaa seikkailu Internet Movie Databasessa (englanniksi)
Täällä alkaa seikkailu Elonet.
| n k Linkitetty data: Täällä alkaa seikkailu (Q14624181) |
| --- | --- |
esiintymä kohteesta: elokuva
ohjaaja: Jörn Donner
käsikirjoittaja: Jörn Donner
säveltäjä: Bo Nilsson
näyttelijä: Harriet Andersson
alkuperämaa: Suomi, Ruotsi
alkuperäiskieli: ruotsi
tarinan tapahtumapaikka: Helsinki
 : SPARQLHaku löytää elokuvat, jotka täyttävät kaikki valitsemasi ehdot.  (hakuohje)Mallineen hakukäyttöliittymä vaatii toimiakseen asetuksista linkitetty data -pienoisohjelman.
CSS

| Cascading Style Sheets |
| --- | --- |

Tiedostopääte:  .css
Mediatyyppi:  text/css
Kehittäjä:  World Wide Web Consortium (W3C)
Lyhenne:  CSS
Avoimuus:  Kyllä
Verkkosivusto:  www.w3.org/TR/CSS/#css
Cascading Style Sheets (lyh. CSS, kirjaimellisesti ”porrastetut tyyliarkit”) on erityisesti verkkosivuille kehitetty tyylisivu. CSS:ssä dokumentille voi määritellä useita tyyliohjeita, jotka yhdistetään tietyllä tavalla yhdeksi säännöstöksi. CSS-tiedostojen pääte on yleensä .css
Perustiedot

CSS:llä annetut säännöt ehdottavat, kuinka dokumentti voidaan esittää. Säännöt eivät siis ole ehdottomia, vaan ne voi halutessaan kiertää. Jotkin säännöt saattavat korvautua toisten tyyliohjeiden vastaavilla säännöillä. Esimerkiksi dokumentissa annetut ohjeet ovat yleensä toissijaisia dokumentin vastaanottajan ohjeisiin verrattuna.
CSS:llä voidaan kuvata monipuolisesti näkyvää esitysmuotoa, ja periaatteessa myös äänen esitystapaa. Äänisyntetisaattoreita varten on määritelty muun muassa äänen korkeutta, painotusta ja äänenväriä sääteleviä ominaisuuksia, joskin ne on toteutettu varsin suppeasti. Visuaalisen esitystavan perusta on niin sanottu laatikkomalli (box-model). Jokainen dokumentin elementti käsitetään mallissa laatikoksi, joka sijoitetaan ympäröivän elementin laatikon sisään muiden saman tason elementtien vierelle. Elementti voi kuitenkin tuottaa myös useita laatikoita. Kullakin elementillä on neljä sisäkkäistä laatikkoa, joista uloin on marginaali eli reunus; sen sisällä on reunaviiva tai -kuvio, joka rajoittuu sisäpuolelta sisältöä ympäröivään täytteeseen. Sisältölaatikossa on kuvattavan elementin sisältö.
CSS:ää käytetään luonnollisesti HTML:n ja XHTML:n kanssa, mutta se sopii yhtä lailla muidenkin rakenteisten dokumenttien (esimerkiksi XML ja MathML) tyyliohjeeksi.
Historia

Norjalainen Håkon Wium Lie ehdotti CSS:sää ensimmäistä kertaa vuonna 1994. Lie työskenteli tuolloin CERNissä ja totesi tarpeen tyyliohjeille. Ajatus ei ollut täysin uusi, vaan myös Tim Berners-Lee oli työskennellyt vastaavan asian parissa HTML-merkintäkielen alkuaikoina. Vuonna 1992 Pei Wei kehitti ViolaWWW-selaimen, jossa oli oma kieli tyyliohjeille. Vuonna 1993 julkaistu NCSA Mosaic oli suosittu, mutta tarjosi vain vähän ominaisuuksia ulkoasun muokkaamiseen. Hieman ennen Netscapen selaimen julkaisua Lie julkaisi ehdotuksensa nimellä Cascading HTML Style Sheets. Lien ehdotukseen vastasi Bert Bos, joka oli kehittämässä omaa selainta Argo-tyyliohjeilla ja päätti yhdistää voimansa Lien kanssa.
Netscape lisäsi selaimeensa font-tagin tuen vuonna 1995 ja se otettiin mukaan HTML 3.2 -versiossa. Samaan aikaan kehitettiin tyylisivuja. Ensimmäinen versio CSS-määrittelystä julkaistiin vuonna 1996, mutta kesti aikansa ennen kuin verkkoselaimet lisäsivät sille tuen. Laajennettu CSS 2 julkaistiin vuonna 1998, jolle julkaistiin nopeasti korjausversio 2.1. CSS 3 ei ole yksittäinen "monoliittinen" määrittely, vaan se on julkaistu moduuleiksi kutsuttuina erillisinä dokumentteina.
Kehityksen nopeuttamista varten on kehitetty CSS-esikääntäjiä kuten Sass, jotka tuottavat CSS-määrittelyjä.
CSS-versiot

World Wide Web Consortium (W3C) ylläpitää CSS-kielien määritelmiä. Alkuperäinen määrittely oli CSS 1, jolla on vain historiallinen merkitys. Nykyisin vakiintuneet ja lähes kaikissa selaimissa toteutetut ominaisuudet on kuvattu määrittelyssä CSS 2.1. ”CSS 3” on yleisnimitys valmiusasteeltaan ja luonteeltaan hyvin erilaisille määrittelyille.
CSS-versiot > CSS1:n ominaisuudet

yleinen muotoilu
leveyden ja korkeuden asettaminen
reunaviivat ja täytteet
listojen muotoilu
fontit ja niiden ominaisuudet jota ovat
värit
alleviivaus
koko
tausta
rivivälit
asemointi
vasemmalle
keskelle
oikealle
CSS-versiot > CSS2:n uudet ominaisuudet

asemoinnin uudistuminen, niin että kuvat ja teksti voidaan asemoida minne vain
elementtejä voi asettaa päällekkäin, niin että toinen tulee päälle (Z-index)
ylivuodon käsittely (mitä tehdään sisällölle, joka ei mahdu käytettävissä olevaan tilaan)
taulukoiden ulkoasun parempi muokkaaminen
CSS-versiot > CSS3:n uudet ominaisuudet

animointi
elementin kääntäminen
laatikoiden muuntaminen
fontin venytys
tekstin kelaaminen (marquee)
rivien ominaisuudet
rivien määrä
rivien tausta
puheominaisuudet (puheselaimille)
X-, Y- ja Z-akseleiden suuntainen käänteleminen
Osa ominaisuuksista on suunniteltu osittain korvaamaan Java-sovelmat ja Flash.
Yhteensopivuus eri selaimilla

Verkkoselaimet käyttävät eri selainmoottoreita verkkosivujen esittämiseen, josta johtuen eri selaimet voivat käsitellä CSS:n eri tavoin. Tiettyjä selaimia varten on kehitetty väliaikaisia korjauksia (CSS hack tai CSS-filtteri), joilla saavutetaan nettisivujen yhtenäinen ulkonäkö selaimissa, joissa ei ole yhdensopivaa renderöintiä.
Mikäli ei halua tyytyä vain väliaikaisiin korjauksiin, voi olla kannattavaa pyrkiä käyttämään vain niitä ominaisuuksia, jotka ovat yhteensopivia mahdollisimman monen nykyään yleisen verkkoselaimen, kuten Google Chrome, FireFox, Safari (selain) ja Microsoft Edge kanssa. Web-kehittäjien avuksi on tähän tarkoitukseen kehitetty ilmaisia verkkosivuja, joilla voi helposti tarkistaa tietyn ominaisuuden yhteensopivuuden käytetyn selaimen kanssa ennen käyttöä.
Yksi esimerkki tällaisesta sivustosta Alexis Deverian rakentama ja ylläpitämä verkkosivusto Can I use, jota nykyisin voivat päivittää myös muut verkkokehitysyhteisöön kuuluvat kehittäjät GitHub-palvelun kautta tai äänestämällä puuttuvaa ominaisuutta verkkosivulla   . Sivustolla on CSS:n lisäksi mahdollista tarkistaa web-kehityksen kannalta olennaisten HTML5:n ja JavaScript:n ominaisuuksien yhteensopivuutta. Can I use-verkkosivu tekee myös yhteistyötä BrowserStackin kanssa, jolloin ominaisuuksien testaaminen ei rajoitu vain yleisimpiin selaimiin.
Myös w3schools.com sivusto tarjoaa aakkosittaisen listauksen CSS:n kolmannen version ominaisuuksista ja selainversioista, joilla ne ovat ensimmäisen kerran tuettu. CSS:n toiminnallisuuksien selain yhteensopivuuden tarkistaminen tällaisten sivustojen avulla voi siis auttaa määrittelemään minimivaatimukset käytettäville selainversiolle ja helpottaa verkkosivujen testaamista kehitysvaiheessa.
Merkittävien selainten tuen puute voi olla este uusien CSS:n toiminnallisuuksien omaksumiselle. Esimerkiksi Internet Explorer ei tukenut CSS 3 ominaisuuksia, mikä hidasti näiden ominaisuuksien omaksumista ja samalla vahingoitti selaimen mainetta kehittäjien keskuudessa. Yhtenäisen käyttäjäkokemuksen varmistamiseksi verkkokehittäjät yleensä testaavat sivustojaan useilla käyttöjärjestelmillä, selaimilla ja selainversioilla. Tämä puolestaan nostaa sivustojen kehitysaikaa ja monimutkaisuutta. Ohjelmistotyökaluja, kuten BrowserStack voidaan käyttää tällaisten kehitysympäristöjen ylläpitoon. Tilapäiset korjaukset ja usean vanhemman selainversion tuen ylläpito voivat nostaa ohjelmistokehitysprojektien monimutkaisuutta ja tästä syystä useat ohjelmistoyritykset määrittelevät listan selainversioista joita heidän ohjelmistonsa tukee.
Kun nettisivut ottavat käyttöön uudempaa koodia joka ei ole yhteensopiva vanhempien selainten kanssa, nämä selaimet eivät pääse enää käsiksi moniin verkon resursseihin. Monet modernit sivustot näyttävät erilaisilta vanhoilla selaimilla ja tämän lisäksi eivät välttämättä toimi ollenkaan, johtuen JavaSriptin ja muun verkkoteknologian kehityksestä.
Huonot puolet

Selainyhteensopivuus
CSS voi toimia eri tavoin eri selaimissa, mikä voi aiheuttaa sekaannusta. Esimerkiksi tiettyjä tyylitiedostoja ei välttämättä tueta tietyillä selaimilla. Tämän takia verkkokehittäjien on testattava nettisivujen yhteensopivuutta useilla selaimilla, joka lisää työn määrää.
Monta CSS-versiota
Aloitteleville kehittäjille eri CSS:n tasot voivat aiheuttaa sekaannusta, jonka takia CSS:n oppiminen voi olla vaikeaa.
Turvallisuus
CSS:ää ei pidetä täysin turvallisena. XSS-hyökkäyksellä on esimerkiksi mahdollista tunkeutua CSS-pohjaiselle verkkosivulle ja muuttaa sen haitalliseksi.
Hankaluudet ylläpitämisessä
Verkkosivun laajentuessa CSS-tiedostot voivat nopeasti kasvaa liiankin suuriksi. Tämä vaikeuttaa tiedoston muokkaamista sekä ymmärrettävyyttä, joka voi puolestaan aiheuttaa hankaluuksia mahdollisten bugien löytämisessä ja korjaamisessa. Tiedoston monimutkaisuus ja ongelmat ymmärrettävyydessä voivat myös aiheuttaa odottamatonta käytöstä sivuston ulkoasussa. Esimerkiksi suurella selainsivustolla on useimmiten useita eri CSS-tiedostoja, joista moni voikin olla pitkä ja monimutkaisen oloinen. Usein kun kehittäjä muokkaa sivustoa, hän joutuu myös muokkaamaan sen tyylielementtejä CSS-tiedostossa. Tiettyjä kehittäjän etsimiä tyylielementtejä voi olla vaikea löytää suuresta tiedostosta, jolloin saatetaan päätyä vahingossa muokkaamaan väärää elementtiä tai luomaan täysin uutta samanlaista, vaikka sellainen jo löytyisikin. Tällöin sivuston ulkoasun rikkoutumisen riski kasvaa, ja tulevaisuudessa epäkohtien löytäminen ja ratkaiseminen voi sekä hidastua että hankaloitua.
Yhteensopivuus erikokoisten laitteiden kanssa
Reaktiivisen selainsivuston luominen CSS:n avulla voi olla haasteellista. Usein selainsivustojen kehittäminen tapahtuu tietokoneella. Tällöin sivuston ulkoasu usein sopii hyvin käytettäväksi keskikokoisella tietokoneen näytöllä, mutta mobiililaitteilla tai tabletilla sivustoa selatessa voikin ilmetä ongelmia käytettävyyden näkökulmasta. Vaikka CSS:llä onkin eri tapoja ottaa eri näyttökoot huomioon sivustoa kehittäessä, kuten mediakyselyjen avulla, nämä asiat täytyy kuitenkin sovelluskehittäjänä itse muistaa huomioida erikseen. Eri näyttökokojen unohtaminen kehittämisessä voi helposti johtaa käytännöllisiin ongelmiin, kuten hankaluuksiin selainsivuston navigoinnissa tai käyttäjän turhautumiseen epämiellyttävän käyttöliittymän takia.
Haasteet sivuston suorituskyvyssä / tehokkuudessa
Ylläpitovaikeuksien tavoin pitkä ja monimutkainen CSS-tiedosto voi aiheuttaa ongelmia selainsivuston suoriutumisessa. Koska selain joutuu tulkkaamaan CSS-tiedoston sisällön aina sivun ladattaessa uudelleen, riippuen tiedoston koosta tämä voi saada selaimen hidastumaan huomattavasti. Odottelu ja selaimen hitaus voi taas johtaa huonoon käyttökokemukseen. Etenkin mobiililaitetta käytettäessä CSS -tiedostojen uudelleen lataaminen voi olla osallinen laitteen ylikuormituksessa ja siten myös johtaa hidastumiseen sekä liialliseen akun kulumiseen.
CSS:n perussyntaksi

CSS:n perussyntaksi muodostuu selektorista eli valitsimesta, ominaisuudesta ja arvosta.
selektori {
  ominaisuus: arvo;
}
Kaikki ominaisuudet ja arvot tulevat aaltosulkeiden {} sisään. Useita ominaisuuksia ja arvoja voi laittaa valitsimeen peräkkäin erottelemalla ne puolipisteellä ;.
CSS:n perussyntaksi > Valitsin

Valitsin määrittää mihin osiin HTML-dokumenttia aaltosulkeiden sisällä olevat ominaisuudet vaikuttavat. Valitsimella voidaan valita:
kaikki tiettyä tyyppiä olevat elementit, kuten kappale-elementit p (esimerkki alla)
elementit, joille on dokumentissa määritetty tietty attribuutti:
id: tunniste, joka on uniikki dokumentissa. Merkitään valitsimessa lisäämällä etuliitteeksi ristikkomerkki, esim. #id
luokka: tunniste, joka voi viitata dokumentissa useisiin eri elementteihin. Merkitään valitsimessa lisäämällä etuliitteksi piste, esim. .classname
elementit riippuen siitä minkälaisessa suhteessa ne ovat muihin elementteihin dokumenttipuussa.
Tunnisteiden kirjainkoko on merkitsevä ja niiden täytyy alkaa kirjaimella, ne voivat sisältää kirjaimia, numeroita sekä tavu- ja alaviivamerkkejä. ID voi viitata vain yhteen elementtiin, kun luokka voi viitata useampaan.
Valitsimeen voidaan lisäksi liittää pseudoluokkia, joilla voidaan muokata dokumentin tyyliä sellaisen tiedon pohjalta, mitä ei dokumenttipuusta löydy. Eräs esimerkki pseudoluokasta on :hover, joka tunnistaa sisällön vain kun käyttäjä osoittaa elementtiin esimerkiksi pitämällä hiiren kursoria elementin päällä. Pseudoluokka lisätään valitsimen perään, esim. .classname:hover. Pseudoluokka valitsee dokumentista kokonaisia elementtejä, kuten :link tai :visited, kun pseudoelementti taas tekee valinnan, joka voi koostua osittaisista elementeistä, esim. :first-line tai ::first-letter. Pseudoluokkaa siis merkitään yhdellä kaksoispisteellä ja pseudoelementtiä vastaavasti kahdella peräkkäisellä kaksoispisteellä.
CSS:n perussyntaksi > Esimerkki CSS-määrittelystä

/* Leipätekstin fontin määritys ja tasaus */

p {
 font: 11px 'Trebuchet MS', Verdana, Arial, sans-serif;
 color: #9e9e9e;
 text-align: justify;
}

/* Linkit lihavoidaan, mutta ei alleviivata */

a {
 text-decoration: none;
 font-weight: bold;
}

/* Kursorin alla olevan linkin tausta mustaksi ja teksti valkoiseksi
 24-bittisellä heksakoodilla määritettyinä */

a:hover {
 color: #ffffff;
 background-color: #000000;
}
CSS:n perussyntaksi > Periytyminen

Periytyminen on CSS:n keskeisiä toiminnallisuuksia. Sen toiminta perustuu esivanhempi-jälkeläinen suhteeseen, jossa periytymisen kautta saatuja ominaisuuksia käytetään esivanhemman lisäksi myös tämän jälkeläisiin. Peritty ominaisuus on esivanhemmalta saatu laskettu arvo, joka löytyy ominaisuuksienmäärittelytaulukosta. Juurielementillä ja jälkeläisillä, jotka eivät peri ominaisuutta esivanhemmalta, peritty ominaisuus on alkuperäinen määritelty arvo.  Periytymisen toiminnallisuus nojautuu dokumenttipuuhun, jossa XHTML-elementtien hierarkia perustuu sisäkkäisyyteen. Sisäkkäisyyksien mukaan jälkeläinen perii voimaan jäävät arvonsa aina järjestyksessä lähimmältä esivanhemmalta. 
Periyttämällä ominaisuuksia voidaan välttyä määrittelemästä samoja ominaisuuksia jatkuvasti uudelleen, joka johtaa lyhyempää ja helpommin muokattavaan CSS-tiedostoon.
CSS:n perussyntaksi > Periytyminen > Esimerkki

CSS koodipätkä:
p {
   color: green;
}
Elementti p, jonka sisällä on korostava elementti (<em>):
<p>
   Tämä esimerkki <em>havainnollistaa</em> periytymistä
</p>
Jos em-elementille ei ole määritelty väriä, niin sana “havainnollistaa” perii värin esivanhemmaltaan p. Elementille p on määritetty väri vihreä, jolloin elementti em on myös vihreä:
Tämä esimerkki  havainnollistaa  periytymistä
CSS:n perussyntaksi > Periytyminen > Yhteenveto valitsimen syntaksista

Seuraavassa taulukossa on yhteenveto valitsimen syntaksista ja missä CSS-versiossa se on otettu käyttöön.
| Valitsin | Määrittely | Ensimmäinen CSS-versio, jossa otettu käyttöön |
| --- | --- | --- |
| E | E tyypin elementtin (kuten yläpuolella oleva p) | 1 |
| E:link | E elementti, joka on hyperlinkin ankkuri, jossa on käyty (:link) tai ei vielä ole käyty (:visited) | 1 |
| E:active | E elementti, joka on aktiivinen | 1 |
| E::first-line | E elementin ensimmäinen rivi | 1 |
| E::first-letter | E elementin ensimmäinen kirjain | 1 |
| .c | kaikki elementit joissa luokaksi on määritetty "c" (class="c") | 1 |
| #myid | Elementti, jonka id on "myid" (id="myid") | 1 |
| E.warning | E elementti, minkä luokka on "warning" | 1 |
| E#myid | E elementti, minkä id on "myid" (id="myid") | 1 |
| .c#myid | elementti, jonka luokka on "c" (class="c") ja id on "myid" (id="myid") | 1 |
| E F | F elementti, joka on E elementin sisällä | 1 |
| * | kaikki elementit | 2 |
| E[foo] | E elementti, jolla on "foo" attribuutti | 2 |
| E[foo="bar"] | E elementti, jonka "foo" attribuutin arvo on "bar" | 2 |
| E[foo~="bar"] | E elementti, jonka "foo" attribuutin jokin arvo on "bar" välilyönnillä erotettujen arvojen listasta | 2 |
| E[foo|="en"] | E elementti, jonka "foo" attribute jokin arvo alkaa (vasemmalta) "en" väliviivoilla erotettujen arvojen listasta | 2 |
| E:first-child | E elementin vanhemman ensimmäinen lapsi | 2 |
| E:lang(fr) | E elementti kielellä "fr" | 2 |
| E::before | sisältö ennen E elementin sisältöä | 2 |
| E::after | sisältö E elementin sisällön jälkeen | 2 |
| E > F | E elementin lapsena oleva F elementii | 2 |
| E + F | F elementti, jonka edellä on E elementti | 2 |
| E[foo^="bar"] | E-elementti, jonka "foo"-attribuutin arvo alkaa täsmälleen merkkijonolla "bar" | 3 |
| E[foo$="bar"] | E-elementti, jonka "foo"-attribuutin arvo päättyy täsmälleen merkkijonoon "bar" | 3 |
| E[foo*="bar"] | E-elementti, jonka "foo"-attribuutti sisältää merkkijonon "bar" | 3 |
| E:root | E elementti juuri-tasolla | 3 |
| E:nth-child(n) | E elementti, joka on n:s lapsi | 3 |
| E:nth-last-child(n) | E elementti, joka on n:s lapsi, laskien viimeisestä | 3 |
| E:nth-of-type(n) | E elementti, joka on n:s saman tyyppinen lapsi | 3 |
| E:nth-last-of-type(n) | E elementti, joka on n:s saman tyyppinen lapsi, laskien viimeisestä | 3 |
| E:last-child | viimeinen E elementin lapsi | 3 |
| E:first-of-type | E elementin saman tyyppinen lapsi | 3 |
| E:last-of-type | E elementin saman tyyppinen lapsi, laskien viimeisestä | 3 |
| E:only-child | E elementti, joka on vanhempien ainoa lapsi | 3 |
| E:only-of-type | E elementti, joka on vanhempien ainoa saman tyyppinen lapsi | 3 |
| E:empty | E elementti, jolla ei ole lapsielementtejä | 3 |
| E:target | E elementti, joka on viittaavan URl:n kohde | 3 |
| E:enabled | E elementti, joka on käytössä | 3 |
| E:disabled | E elementti, joka ei ole käytössä | 3 |
| E:checked | E elementti, joka on valittu (esimerkiksi radio button tai checkbox) | 3 |
| E:not(s) | E elementti, joka ei vastaa s-valitsinta | 3 |
| E ~ F | F elementti, jota edeltää E elementti | 3 |
Responsiivinen web-suunnittelu

CSS:n avulla pystymme suunnittelemaan responsiivisia verkkosivuja. Responsiivisuudella tarkoitetaan verkkosivun mukautuvuutta käyttäjän näytön kokoon halutulla tavalla niin, että se on käyttäjälle paremmin suunniteltu. Tämä voidaan toteuttaa CSS-tiedostossa mediakyselyiden (CSS Media Queries) avulla niin, että luodaan rajaehdot näytön koolle. Näin verkkosivu muuttaa asetteluaan tunnistaessaan minkä kokoisella näytöllä sivu avataan.
@media-kyselyt lisättiin CSS2:een. CSS2 tunsi ainoastaan jaon tiettyihin laitteisiin, kuten tietokoneen näyttö, tulostin tai mobiililaite. CSS3 laajensi toiminnallisuutta siten että sillä voi kysellä laitteen ominaisuuksia, kuten näytön kokoa tai resoluutiota pikseleinä tai laitteen kääntämistä vaaka/pystysuuntaan. Kysely palauttaa totuusarvon, ja jos kaikki ehdot täyttyvät kyseinen CSS-sääntö otetaan käyttöön.
Responsiivinen web-suunnittelu > Esimerkkejä mediakyselyiden käytöstä:

/* Todella pienet laitteet (puhelimet, 480px ja pienemmät) */
@media screen and (max-width: 480px) {/* css koodi */}

/* Pienet laitteet (tabletit ja suuret puhelimet, 481px suuremmat) */
@media screen and (min-width: 481px) {/* css koodi */}

/* Keskikokoiset laitteet (pienet näytöt ja kannettavat tietokoneet, 769px suuremmat) */
@media screen and (min-width: 769px) {/* css koodi */}

/* Suuret laitteet (pöytätietokoneet ja suuret näytöt, 1025px suuremmat) */
@media screen and (min-width: 1025px) {/* css koodi */}

/* Todella suuret laitteet (todella suuret näytöt ja TV, 1200px suuremmat) */
@media screen and (min-width: 1201px) {/* css koodi */}
Suunnittelu kannattaa aloittaa mobiililaitteista ja edetä niistä suurempia laitteita kohti. Esimerkkikoodissa suuruusluokka on ensin asetettu kuuttasataa pikseliä pienemmiksi ja seuraavat sitä suuremmiksi. CSS pystyy havaitsemaan, mihin suuruusluokkaan näytön koko sopii ja toteuttaa verkkosivun asettelun siihen muokatun asettelun mukaan. Esimerkiksi jos näyttö on suurempi kuin 768px mutta pienempi kuin 992px, sen asettelu on keskikokoisten laitteiden mukainen. CSS ei anna suuruusluokkia automaattisesti vaan ne täytyy määritellä itse.
Mediakyselyitä voidaan määritellä enemmänkin esimerkiksi tulostamiseen tai näytönlukemiseen käyttämällä screen tilalla print tai speech.
CSS-animaatiot

CSS-animaatiot on julkaisu ensimmäisen kerran vuonna 2009.  CSS-animaatiot ovat keino lisätä WWW-sivuille animaatioita helposti JavaScriptiä. CSS-animaatio muokkaa elementin tyyliä toiseen tyyliin. Animaatioilla voidaan animoida CSS:n ominaisuuksia, kuten värejä, leveyksiä, korkeuksia ja tekstin kokoa. Animaatioissa selain toteuttaa animaation määriteltyjen muutoksien mukaan. Animaatioita voi tehdä elementeille kuinka paljon tahansa ja kuinka monta kertaa tahansa.
CSS-animaation rakenne koostuu kahdesta osasta:
Animaation tyylin kuvaus
Näppäinkehys, joka määrittää animaation alun ja lopun, sekä mahdolliset muut muutokset niiden välillä
CSS-animaatiot > @keyframes

CSS-animaation pitää olla sidottuna johonkin elementtiin. Animaatio määritetään @keyframes:in (avainruudut) avulla. Animaatio muuttuu määrätystä lähtötilanteesta määrättyyn lopputilanteeseen määrätyssä ajassa ja mahdollisilla määritetyillä välimuutoksilla. Esimerkiksi animation-duration ominaisuus kertoo missä ajassa animaatio tapahtuu. Muutoksen voi kuvata prosentuaalisesti. Puolessa välissä animaatio voi muuttua, minkä jälkeen se taas jatkuu loppuun.
Esimerkkejä-CSS animaatioiden ominaisuuksista, joita voidaan toteuttaa:
Animaation viivästyminen
Animaation kesto
Animaation toistaminen
Animaation suunnan muuttaminen
CSS-animaatiot > Historia

CSS laajentaminen animaatioiden alueelle oli minimaalista aina 2000-luvun ensimmäisen vuosikymmenen loppuun saakka. Vuonna 2007 WebKit oli julkaissut aikeensa sisällyttää CSS animaation, siirtymät, ja muutokset WebKitin ominaisuuksiin. Vuonna 2009 WebKit ilmoitti toteuttavansa sekä implisiittisen että eksplisiittisen animaation CSS käyttäen. CSS-animaatio on myös esitetty osana CSS3:a.
CSS-animaatiot > Nykyhetki

CSS-animaatiot on osa Cascading Style Sheets -moduulia. Se mahdollistaa käyttäjien siirtää kursorin kohteiden päälle ja animaation toistuvan. Tällä hetkellä se on otettu käyttöön kaikissa suurissa hakukoneissa. Huolimatta kritiikistä niiden taholta, jotka suosivat animaatiota Javascriptin kautta, hover-tagia käytetään nyt laajalti Cascading Style Sheets -yhteisössä.